Frammarar sigri hrósandi eftir Reykjavíkurmaraþonið í fyrra . Hlaupahópur Fram í Grafarholti var formlega stofnaður haustið 2010 en hafði þar áður verið óformlegur félagsskapur hlaupara í Grafarvogi um nokkur misseri . En haustið 2010 varð hópurinn að deild innan almenningsíþróttadeildar Fram og var þjálfari ráðinn í kjölfarið . Eins og raunin er með flesta hlaupahópa eru meðlimir duglegri að mæta á æfingar á sumrin og einnig fjölgar í hópnum þegar líður að stórum atburðum eins og t.d. Reykjavíkurmaraþoni , í mörgum tilfellum ílengjast svo þessir hlauparar . Fæstir með bakgrunnÍ grunninn hafa fæstir Frammarar í Grafarholtshópnum mikinn íþróttabakgrunn og langflestir hlaupa þeir sér til ánægju og yndisauka . Algengast er að iðkendur séu tiltölulega nýlega farnir að æfa með reglulegum hætti . Síðasta vetur lagði þjálfari upp nokkrar mismunandi æfingaáætlanir sem hentuðu ólíkum einstaklingum innan hópsins sem gátu þar af leiðandi fundið ser réttan hraða og vegalengdir . Mikil áhersla er lögð á að taka vel á móti nýliðum , þeim er hjálpað að komast af stað og sem fyrst í rútínu . Óreyndir ættu því að vera óhræddir við að mæta á æfingar í Grafarholtinu . Frammarar æfa í fallegu umhverfi í Grafarholti og nágrenni . Nú um stundir þegar sólin er hátt á lofti reyna Frammarar að hlaupa út í náttúrunni t.d. á heiðum eða skógarstígum í nágrenni Grafarholts . Þegar rökkva tekur á haustin færast æfingar á upplýsta göngustíga í hverfinu .